रिलीज के दो महीने बाद जेल गए थे संजय दत्त; मुंबई धमाकों में आया था नाम
संजय दत्त की ब्लॉकबस्टर फिल्म खलनायक को रिलीज हुए आज 30 साल हो गए हैं। फिल्म 15 जून 1993 को रिलीज हुई थी। ये वो समय था कि जब मुंबई में सीरियल बम धमाके हुए थे। संजय दत्त का भी इन धमाकों में नाम आया
संजय दत्त की ब्लॉकबस्टर फिल्म खलनायक को रिलीज हुए आज 30 साल हो गए हैं। फिल्म 15 जून 1993 को रिलीज हुई थी। ये वो समय था कि जब मुंबई में सीरियल बम धमाके हुए थे। संजय दत्त का भी इन धमाकों में नाम आया था। जैसा फिल्म का टाइटल था, रियल लाइफ में भी उन्हें वैसे ही देखा जा रहा था।
खैर संजय दत्त ने आज सोशल मीडिया पर पोस्ट कर फिल्म से जुड़े लोगों को बधाई दी है। संजय ने कहा कि ऐसा लगता है कि फिल्म 30 साल पहले नहीं बल्कि कल की है। संजय ने फिल्म से जुड़े स्टारकास्ट और डायरेक्टर सुभाष घई का भी शुक्रिया अदा किया है।
खलनायक का हिस्सा बनकर प्राउड फील करता हूं
संजय ने लिखा- मैं खलनायक जैसी आइकॉनिक फिल्म का हिस्सा बनकर प्राउड फील करता हूं। सुभाष घई जी और मुक्ता आर्ट्स का भी बहुत शुक्रगुजार हूं जिन्होंने ऐसी फिल्म बनाई और मुझे इसका हिस्सा बनाया।
सुभाष जी भारतीय फिल्मों के सबसे बड़े डायरेक्टर्स में से एक है। राम और गंगा का किरदार करने वाले जैकी दादा और माधुरी दीक्षित को भी दिल से बधाई। इसके अलावा फिल्म के सभी कास्ट और क्रू मेंबर्स को भी बहुत-बहुत बधाई।
खलनायक की रिलीज के दो महीने पहले हुए धमाके, जांच में संजय का नाम आया
खलनायक की रिलीज के दो महीने पहले 12 मार्च 1993 मुंबई में बम ब्लास्ट हुए थे। इस धमाके में 257 लोगों की जान गई और 713 लोग गंभीर रूप से घायल हो गए थे। जब इन धमाकों के जांच शुरू हुई तो दाऊद इब्राहिम, उसके भाई अनीस इब्राहिम, टाइगर मेमन और अबू सलेम जैसे सरगनाओं का नाम आया। हालांकि इस जांच में सबसे चौंकाने वाला नाम संजय दत्त का था।
जून, 2017 में कोर्ट के एक फैसले के मुताबिक, अबू सलेम जनवरी, 1993 में अंडर वर्ल्ड डॉन दाउद इब्राहिम के कहने पर गुजरात गया और वहां से 9 एके-56 राइफल, 100 हैंड ग्रेनेड और गोलियां लेकर मुंबई आया। इन सभी हथियारों और विस्फोटकों को सीधे संजय दत्त के घर ले जाया गया था। वहां अबू सलेम ने 2 एके-56 राइफलें और 250 गोलियां रख दी थीं। दो दिन बाद उसने संजय दत्त के घर से वो हथियार उठा लिए थे।
संजय को हुई थी 6 साल की सजा
खतरनाक हथियार रखने के जुर्म में संजय के ऊपर आर्म्स एक्ट के तहत मुकदमा दर्ज हुआ। उन्हें पहले 6 साल की सजा हुई जिसे बाद में घटाकर 5 साल कर दी गई। 19 अप्रैल 1993 को संजय पहली बार जेल गए। इसके बाद 1993 से लेकर 2016 तक वे कई बार जेल गए। हालांकि 2016 में उन्होंने अपने 5 साल की कारावास पूरी कर ली।
1993 की दूसरी सबसे ज्यादा कमाई करने वाली फिल्म थी खलनायक
खलनायक 1993 की दूसरी सबसे ज्यादा कमाई करने वाली फिल्म थी। पहले नंबर पर गोविंदा की फिल्म आंखें थी। खलनायक में संजय दत्त के नेगेटिव किरदार को काफी पसंद किया गया था।
संजय दत्त उस वक्त तक काफी बड़े स्टार बन गए थे। उन्होंने इस फिल्म के लिए तकरीबन एक करोड़ की फीस ली थी, जो उस वक्त के हिसाब से काफी ज्यादा थी। फिल्म में संजय और माधुरी के अलावा जैकी श्रॉफ, राखी गुलजार और अनुपम खेर की भी अहम भूमिका थी।
फिल्म के गाने 'चोली के पीछे क्या है..पर हुआ था विवाद
खलनायक का फेमस डांस नंबर 'चोली के पीछे क्या है' को लेकर विवाद हो गया था। गाने के लिरिक्स से लोगों को आपत्ति थी। उस वक्त लगभग 32 संगठनों ने गाने का विरोध किया था। यहां तक कि दूरदर्शन और ऑल इंडिया रेडियो ने गाने पर बैन लगा दिया था।
फिल्म की रिलीज रोकने के लिए दिल्ली की एक अदालत में अपील भी की गई थी। अपील में कहा गया कि गाने के बोल भद्दे, अश्लील और महिला विरोधी हैं। हालांकि कोर्ट ने ये कहते हुए मामला खारिज कर दिया कि गाने में ऐसा कुछ भी नहीं है कि जो आपत्तिजनक हो।